b'\n_START_ARTICLE_\nNacionaliniai Raudonosios Armijos junginiai\n_START_PARAGRAPH_\nNacionaliniai Raudonosios Armijos junginiai\xc2\xa0\xe2\x80\x93 Raudonosios Armijos junginiai (korpusai, divizijos, brigados), suformuoti Antrojo pasaulinio karo metais pagal nacionalin\xc4\xaf princip\xc4\x85. Tokiuose junginiuose kareiviai ir karininkai b\xc5\xabdavo parenkami pagal tautyb\xc4\x99 ar bent gyvenam\xc4\x85j\xc4\x85 viet\xc4\x85. Daug t\xc5\xb3 tautybi\xc5\xb3 kareivi\xc5\xb3 ir karinink\xc5\xb3 tarnavo ir nenacionaliniuose daliniuose._NEWLINE_Raudonojoje Armijoje nuo pa\xc4\x8di\xc5\xb3 prad\xc5\xbei\xc5\xb3 buvo nacionalini\xc5\xb3 dalini\xc5\xb3, ta tradicija perimta i\xc5\xa1 carin\xc4\x97s Rusijos. Ta\xc4\x8diau XX a. 3-i\xc4\x85 de\xc5\xa1imtmet\xc4\xaf toki\xc5\xb3 dalini\xc5\xb3 buvo labai nedaug._NEWLINE__NEWLINE_1938\xc2\xa0m. kovo 7 d. VKP(b) CK ir TSRS LKT nutarimu \xe2\x80\x9eApie nacionalinius Raudonosios Armijos dalinius ir junginius\xe2\x80\x9c (\xd0\x9e \xd0\xbd\xd0\xb0\xd1\x86\xd0\xb8\xd0\xbe\xd0\xbd\xd0\xb0\xd0\xbb\xd1\x8c\xd0\xbd\xd1\x8b\xd1\x85 \xd1\x87\xd0\xb0\xd1\x81\xd1\x82\xd1\x8f\xd1\x85 \xd0\xb8 \xd1\x84\xd0\xbe\xd1\x80\xd0\xbc\xd0\xb8\xd1\x80\xd0\xbe\xd0\xb2\xd0\xb0\xd0\xbd\xd0\xb8\xd1\x8f\xd1\x85 \xd0\xa0\xd0\x9a\xd0\x9a\xd0\x90) buvo \xc4\xafvestas nenacionalinis karin\xc4\x97s tarnybos organizavimo principas, taikytas bet kuri\xc5\xb3 tautybi\xc5\xb3 TSRS pilie\xc4\x8diams._NEWLINE_Sunki karo su Vokietija prad\xc5\xbeia privert\xc4\x97 TSRS vyriausyb\xc4\x99 ie\xc5\xa1koti b\xc5\xabd\xc5\xb3 padidinti kariuomen\xc4\x97s kovingum\xc4\x85. 1941\xc2\xa0m. rugpj\xc5\xab\xc4\x8dio m\xc4\x97n., remiantis Valstybinio Gynybos komiteto nutarimu Nr. 383, v\xc4\x97l imta formuoti nacionalinius dalinius. Pirmu tokiu junginiu tapo 201-oji Latvi\xc5\xb3 \xc5\xa1auli\xc5\xb3 divizija, kurios 90\xc2\xa0% sudar\xc4\x97 Latvijos TSR gyventojai (daugiau kaip pus\xc4\x97\xc2\xa0\xe2\x80\x93 latviai)._NEWLINE_Antrojo pasaulinio karo metais nacionaliniai junginiai buvo suformuoti 11-oje s\xc4\x85jungini\xc5\xb3 respublik\xc5\xb3. I\xc5\xa1 viso j\xc5\xb3 buvo 66: 26 \xc5\xa1auli\xc5\xb3 ir kaln\xc5\xb3 \xc5\xa1auli\xc5\xb3 divizijos, 22 kavalerijos divizijos, 18 \xc5\xa1auli\xc5\xb3 brigad\xc5\xb3. I\xc5\xa1 j\xc5\xb3 37 junginiai dalyvavo karo veiksmuose._NEWLINE_Daugelis karini\xc5\xb3 dalini\xc5\xb3 karo metais kait\xc4\x97 savo numerius ir pavadinimus, o kai kurie nacionaliniai daliniai prarado savo nacionali\xc5\xa1kum\xc4\x85._NEWLINE_Nacionaliniai junginiai Tarybin\xc4\x97je Armijoje egzistavo iki 6-ojo de\xc5\xa1imtme\xc4\x8dio vidurio.'